C 3/19

Az 1151/2012/EU rendelet 53. cikke (2) bekezdésének második albekezdésével összhangban álló, kisebb jelentőségű módosítás jóváhagyására irányuló kérelem nyomán módosított egységes dokumentum közzététele

(2019/C 3/09)

Az Európai Bizottság a 664/2014/EU felhatalmazáson alapuló bizottsági rendelet (1) 6. cikke (2) bekezdésének harmadik albekezdésével összhangban jóváhagyta ezt a kisebb jelentőségű módosításra irányuló kérelmet.

Ez a kisebb jelentőségű módosítás jóváhagyására irányuló kérelem a Bizottság DOOR adatbázisában kerül közzétételre.

EGYSÉGES DOKUMENTUM

„ZAMPONE MODENA”

EU-szám: PGI-IT-01501-AM01 – 2018.4.20.

OEM ( ) OFJ ( X )

1. Elnevezés(ek)

„Zampone Modena”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa

1.2. osztály: Húsipari termékek (főzve, sózva, füstölve stb.)

3.2. Az 1. pontban szereplő elnevezéssel jelölt termék leírása

A „Zampone Modena” elnevezést azon sóval tartósított főtt termék részére tartják fenn, melynek fogyasztásra bocsátásakor az alábbi érzékszervi, kémiai és fizikai-kémiai jellemzők tapasztalhatók:

Jellemzők:

Állag: a terméknek könnyen szeletelhetőnek kell lennie, a szeletek nem törhetnek össze.

A vágási felület megjelenése: a szeletek tömörek és egységes szemcseméretűek.

A szeletek színe: nem egységes vöröses rózsaszín.

Zamat: jellegzetes íz.

A hús kémiai és fizikai-kémiai jellemzői:

Teljes fehérjetartalom: legalább 17 %

Zsír/fehérje arány: legfeljebb 1,9

Kollagén/fehérje arány: legfeljebb 0,5

Víz/fehérje arány: legfeljebb 2,70.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

A „Zampone Modena” kolbász harántcsíkolt izmokból, sertésszalonnából, szalonnabőrből, sóból, szemes és/vagy törött borsból előállított sertéshúskeverékből áll. További felhasználható összetevők: bor, víz a bevált ipari gyakorlatok szerint, természetes aromák, fűszerek és aromanövények, cukor és/vagy dextróz és/vagy fruktóz, legfeljebb 140 ppm nátrium- és/vagy kálium-nitrit, aszkorbinsav és annak nátriumsója. A füstaroma használata nem megengedett. Az előállított keveréket az elülső sertésvégtagot – beleértve a disztális ujjperceket is – borító, a felső végén elkötött bőrből álló természetes burokba töltik.

3.4. Az előállítás azon műveletei, amelyeket a meghatározott földrajzi területen kell elvégezni

A „Zampone Modena” kolbász előállítása a következő műveletekből áll: alapanyag-előkészítés, darálás, keverés, töltés, amelyeket a friss állapotban forgalomba hozott termékek esetében szárítás, illetve a főzött állapotban forgalomba hozott termékek esetében esetleges előfőzés és megfelelő hőkezelés követ.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A „Zampone Modena” kolbászt egészben hozzák forgalomba. A friss termékeket ömlesztve vagy csomagolva, a főzött termékeket megfelelő hermetikus csomagolásban hozzák forgalomba. A csomagolási műveletekre kizárólag a 4. pontban meghatározott földrajzi területen kerülhet sor.

3.6. A bejegyzett elnevezést viselő termék címkézésére vonatkozó egyedi szabályok

A „Zampone Modena” oltalom alatt álló eredetmegjelölést egyértelmű és eltávolíthatatlan karakterekkel kell feltüntetni a címkén, az azon szereplő összes felirattól határozottan elkülönülő módon, és azt az „Indicazione Geografica Protetta” (oltalom alatt álló földrajzi jelzés) feliratnak és/vagy az „IGP” (OFJ) betűszónak kell követnie. Ezeket tilos kiegészíteni bármely, kifejezetten elő nem írt minősítéssel. A nevekre, cégnevekre, illetve magánvédjegyekre utaló megjelölések használata megengedett, amennyiben nem dicsérő jellegűek, illetve nem téveszthetik meg a fogyasztókat.

4. A földrajzi terület tömör meghatározása

A „Zampone Modena” kolbászt a következő olasz megyék teljes területe által földrajzilag meghatározott hagyományos előállítási területen állítják elő: Modena, Ferrara, Ravenna, Rimini, Forlì-Cesena, Bologna, Reggio Emilia, Parma, Piacenza, Cremona, Lodi, Pavia, Milano, Monza-Brianza, Varese, Como, Lecco, Bergamo, Brescia, Mantova, Verona és Rovigo.

5. Kapcsolat a földrajzi területtel

A „Zampone Modena” kolbász hírnevét a földrajzi eredetét jelentő hagyományos előállítási helyszínnek köszönheti. A termék Modenából származik, előállításának szabályait később a többi észak-olaszországi régióban is átvették és terjesztették, ami e tisztán sertéshúst tartalmazó hentesáru készítésének térnyerését eredményezte. A „Zampone Modena” kolbász történelmi eredete a XVI. század elejére nyúlik vissza. A termékhez elválaszthatatlanul hozzátartozik az a leleményesség és technikai tudás, amelyet hagyományőrző módon, nemzedékről nemzedékre adtak át; e termékek jellemzőit napjainkban is nagymértékben befolyásolják a környezeti és az emberi tényezők. A „Zampone Modena” kolbász hírnevét számos irodalmi mű is alátámasztja.

Az előállítási terület természeti és emberi tényezői befolyással vannak a földrajzi jelzéssel ellátott termék tulajdonságaira. A meghatározott terület környezeti feltételei az észak- és közép-olaszországi jellegzetes éghajlat feltételeinek felelnek meg. A hagyományos előállítási területtel való kapcsolat fontossága a feldolgozóüzemek dolgozóinak technikai hozzáértésében rejlik, hiszen az idők során úgy szakosodtak, hogy a termék feldolgozási eljárásait a tradíció maradéktalan tiszteletben tartása mellett folytathassák. A hagyományok és a környezeti adottságok összessége szorosan kapcsolódik ahhoz a társadalmi-gazdasági fejlődéshez, amely az előállítási területen az utánozhatatlan karakter kialakulásához vezet.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

Ez a közigazgatási szerv a „Zampone Modena” OFJ módosítására irányuló javaslatnak az Olasz Köztársaság Hivatalos Közlönye 2018. február 26-i 47. számában történő közzétételével elindította a nemzeti kifogásolási eljárást.

A termékleírás egységes szerkezetbe foglalt szövege az alábbi internetes oldalon tekinthető meg: http://www.politicheagricole.it/flex/cm/pages/ServeBLOB.php/L/IT/IDPagina/3335

(1) HL L 179., 2014.6.19., 17. o.